ไถ่ชีวิตโค-กระบือ เฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
นายสัตวแพทย์สรวิศ ธานีโต อธิบดีกรมปศุสัตว์ เป็นประธานในพิธีไถ่ชีวิตโค-กระบือ เฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 จำนวน 190 ตัว ที่ศูนย์ราชการกรมปศุสัตว์ ตำบลบางกะดี อำเภอเมืองปทุมธานี จังหวัดปทุมธานี พร้อมกล่าวว่า กรมปศุสัตว์ได้จัดทำโครงการมอบกรรมสิทธิ์และไถ่ชีวิตโค-กระบือ เฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 เพื่อน้อมสำนึกในพระมหากรุณาธิคุณที่ทรงมีพระเมตตาต่อกรมปศุสัตว์ โดยมีกิจกรรมไถ่ชีวิตโค-กระบือ จำนวน 190 ตัว เพื่อนำไปส่งเสริมอาชีพให้กับเกษตรกรตามหลักเกณฑ์ของโครงการธนาคารโค-กระบือ เพื่อเกษตรกร ตามพระราชดำริ และกิจกรรมมอบกรรมสิทธิ์โค-กระบือแก่เกษตรกรที่ปฏิบัติตามเงื่อนไขของโครงการเป็นกรณีพิเศษ สำหรับโคเพศเมีย จำนวน 100 ตัว นำไปมอบให้แก่เกษตรกรในพื้นที่จังหวัดสกลนคร กระบือเพศเมีย จำนวน 90 ตัว มอบให้แก่เกษตรกรในพื้นที่จังหวัดอุบลราชธานี ตามหลักเกณฑ์ของธนาคารโค–กระบือ เพื่อเกษตรกร ตามพระราชดำริ ทั้งนี้ เพื่อให้ประชาชนทั่วไป บุคลากรของกรมปศุสัตว์และหน่วยงานที่เกี่ยวข้องได้ร่วมเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 เป็นการสืบสาน รักษา ต่อยอด โครงการธนาคารโค-กระบือ เพื่อเกษตรกร ตามพระราชดำริพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ร่วมกันอนุรักษ์และเพิ่มจำนวนโค กระบือของประเทศไทยให้มากขึ้น และเกษตรกรมีอาชีพ มีรายได้ สามารถนำโค-กระบือไปใช้ประโยชน์ในการเพิ่มผลผลิตทางการเกษตร ภายใต้หลักเกณฑ์ของโครงการโค- กระบือ เพื่อเกษตรกร ตามพระราชดำริต่อไป